BBL ขึ้น XD วันนี้ ปันผล 4.50 บ. โบรกฯ คาดฉุดดัชนีกว่า 0.90 จุด
จับตา BBL รูดหนักหลังขึ้น XD วันนี้ (20 เม.ย.) จ่ายปันผล 4.50 บาท/หุ้น โบรกฯ คาดฉุดดัชนีกว่า 0.90 จุด
20 เม.ย. 2560

ผู้สื่อข่าวรายงานว่า ธนาคารกรุงเทพ จำกัด (มหาชน) หรือ BBL ขึ้นเครื่องหมาย XD (ผู้ซื้อหลักทรัพย์ไม่ได้สิทธิรับเงินปันผล) ในวันนี้ (20 เม.ย.60) โดยจ่ายปันผลจากกำไรสะสม 4.50 บาทต่อหุ้น กำหนดจ่ายวันที่ 11 พ.ค.60 ขณะที่ราคาหุ้นปิดตลาดวานนี้ (19 เม.ย.) อยุ่ที่ 183.50 บาท
ด้าน บล.เคจีไอ (ประเทศไทย) วิเคราะห์ SET วันพฤหัสฯ ไซด์เวย์/ลบเล็กน้อย กังวลหนี้เสียของ KTB + ราคาน้ำมันลง ถ่วงหุ้นตัวหลัก ในช่วงสั้นคาดว่าจิตวิทยาหุ้นธนาคารจะอ่อนแรงลง ผนวกกับการขึ้น XD เงินปันผล 4.50 บาทต่อหุ้นของ BBL* ในวันนี้กระทบดัชนีฯ 0.90 จุด
อนึ่ง การขึ้นเครื่องหมาย XD นั้น หมายความว่านักลงทุนที่ซื้อหุ้นในวันนี้จะไม่ได้สิทธิรับเงินปันผล ดังนั้นการที่นักลงทุนเข้าซื้อหุ้นที่ติดเครื่องหมาย XD ในวันที่ขึ้นเครื่องหมาย XD อาจทำให้นักลงทุนได้รับผลตอบแทนน้อย และการขึ้นเครื่องหมาย XD จะกระทบต่อราคาหุ้นในทางลบ ซึ่งหลังจากวันขึ้นเครื่องหมาย XD ราคาหุ้นมักปรับตัวลงด้วยจำนวนเงินที่จ่ายปันผล